**Portanță**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În noaptea asta mi-ai pătruns în vis,

Piciorul lung pășea fără botină

Pe degete prin floarea de cais

A părului, iar gura ta divină

Mi-a descheiat cu buzele ușor

Al pieptului fermoar spre liziera

Unde pulsa dinspre ecuator

Luceafărul, fierbinte-i atmosfera

Când simt săruturi calde pe mijloc

Și mâna ta îmi piaptănă speranța,

Tu știi, iubito, să aprinzi un foc

Și să redai poveștilor portanța.

- În noaptea asta ca şi-n alte nopţi

Păși-vom pe cărbuni încinşi şi jocul

Îţi va şopti ce tactică s-adopți,

Mă vei culca pe blănuri lângă focul

Ce arde molcom, rar, străfulgerând

Pe pielea udă, mâna când coboară

S-atingă struna-ntins-a unui gând

În trupul meu ce sună a vioară.

Muşti buzele cu sete parcă vrei

Să le descoperi gustul, consonanța

Şi-o să ne prindă iarăşi ora trei

Sau vremea îşi va pierde importanţa.

Ioan Grigoraș Liliana Trif